**PROCEDURA PRIVIND ÎNREGISTRAREA PARTICIPANŢILOR LA PIAŢA CENTRALIZATĂ DESTINATĂ ATRIBUIRII CONTRACTELOR DE ENERGIE ELECTRICĂ PENTRU PERIOADE LUNGI DE LIVRARE**

**Întocmit: OPCOM SA**

#### 

**- 2020 -**

**CUPRINS**

[1. SCOP 3](#_Toc45896435)

[2. DOMENIU DE APLICARE 3](#_Toc45896436)

[3. DEFINIŢII, ACRONIME ŞI ABREVIERI 3](#_Toc45896437)

[4. DOCUMENTE DE REFERINŢĂ 4](#_Toc45896438)

[5. METODA DE LUCRU 4](#_Toc45896439)

[6. RAPOARTE 9](#_Toc45896440)

[7. ALTE PREVEDERI 9](#_Toc45896441)

[8. ANEXE 10](#_Toc45896442)

# SCOP

1. Procedura este în concordanţă cu prevederile Regulamentului privind cadrul organizat de tranzacționare pe Piața centralizată destinată atribuirii contractelor de energie electrică pentru perioade lungi de livrare, aprobat prin Ordinul ANRE nr. 129/24.06.2020 și are ca scop:
   * 1. Precizarea condiţiilor care trebuie îndeplinite şi descrierea acţiunilor desfăşurate pentru înregistrarea Participanţilor la Piaţa centralizată destinată atribuirii contractelor de energie electrică pentru perioade lungi de livrare.
     2. Precizarea situaţiilor în care un Participant la Piaţa centralizată destinată atribuirii contractelor de energie electrică pentru perioade lungi de livrare se poate retrage din proprie iniţiativă, este revocat sau poate fi suspendat de la tranzacţionare pe Piaţă.

# DOMENIU DE APLICARE

Procedura se aplică pentru înregistrarea, suspendarea, retragerea și/sau revocarea participanților la Piaţa centralizată destinată atribuirii contractelor de energie electrică pentru perioade lungi de livrare.

# DEFINIŢII, ACRONIME ŞI ABREVIERI

* 1. **ACRONIME ȘI ABREVIERI**

Acronimele și abrevierile utilizate în cadrul Procedurii au următoarele semnificaţii:

**ANRE**  – Autoritatea Naţională de Reglementare în domeniul Energiei;

**OPCOM SA**- Operatorul Pieței de Energie Electrică și de Gaze Naturale „Opcom“ - S.A.

**OPCTL -** Operatorul pieței centralizate pentru atribuirea contractelor de energie electrică pentru perioade lungi de livrare;

**PCTL -** Piața centralizată pentru atribuirea contractelor de energie electrică pentru perioade lungi de livrare;

**Regulament -** Regulamentul privind cadrul organizat de tranzacționare pe Piața centralizată destinată atribuirii contractelor de energie electrică pentru perioade lungi de livrare.

* 1. **DEFINIŢII**

Termenii folosiţi sunt cei definiţi în Legea energiei electrice şi a gazelor naturale nr. 123/2012, cu modificările şi completările ulterioare și în Regulamentul privind cadrul organizat de tranzacționare pe Piața centralizată destinată atribuirii contractelor de energie electrică pentru perioade lungi de livrare, aprobat prin Ordinul ANRE nr. 129/24.06.2020.

Suplimentar față de termenii definiți prin documentele de referință se definesc următorii termeni:

* + 1. **Componenta de administrare a PCTL** – Tarif perceput anual de OPCOM SA Participanților la PCTL pentru activitățile de administrare a Pieței centralizate pentru atribuirea contractelor de energie electrică pentru perioade lungi de livrare. Achitarea componentei de administrare a PCTL este una dintre condițiile obligatorii pentru acordarea dreptului de tranzacționare pe PCTL;
    2. Componenta de înscriere la PCTL - Tarif perceput de OPCOM SA operatorilor economici pentru activitățile specifice derulate în vederea înregistrării la Piața centralizată pentru atribuirea contractelor de energie electrică pentru perioade lungi de livrare, după finalizarea acestor procese. Achitarea componentei de înscriere la PCTL este condiție obligatorie pentru semnarea de către OPCOM SA a Convenției de participare la PCTL;
    3. **Componenta de realizare a tranzacțiilor pe PCTL** – Tarif perceput lunar de OPCOM SA Participanților la PCTL pentru tranzacțiile de vânzare/cumpărare realizate de către aceștia în luna calendaristică anterioară pe Piața centralizată destinată atribuirii contractelor de energie electrică pentru perioade lungi de livrare;
    4. **Client final** - persoara fizică sau juridică care cumpără energie electrică pentru consumul propriu
    5. **Zi lucrătoare** – Zi calendaristică, cu excepţia zilelor de sâmbătă, duminică şi a oricărei zile declarate sărbătoare legală sau zi liberă.

# DOCUMENTE DE REFERINŢĂ

## Legea energiei electrice şi a gazelor naturale nr. 123/10.07.2012, cu modificările și completările ulterioare.

## Regulamentul privind cadrul organizat de tranzacționare pe Piața centralizată destinată atribuirii contractelor de energie electrică pentru perioade lungi de livrare, aprobat prin Ordinul ANRE nr. 129/24.06.2020. (denumit Regulament)

## Procedura privind modalitatea de tranzacționare pe Piaţa centralizată destinată atribuirii contractelor de energie electrică pentru perioade lungi de livrare (denumită procedura PCTL)

## Procedura privind modalitatea și termenele de plată a tarifului reglementat practicat de operatorul pieței de energie electrică.

## NOTĂ: Prevederile prezentei Proceduri sunt completate de drept şi în mod automat de prevederile documentelor de referinţă.

# METODA DE LUCRU

## Înregistrarea unui operator economic ca Participant la PCTL

### Solicitarea înregistrării la PCTL

* + - 1. Înregistrarea la PCTL este permisă numai operatorilor economici prevăzuti la art. 3 din Regulament, respectiv:
         1. Operatorilor economici care urmează să construiască și să racordeze o capacitate de producere a energiei electrice sau de producere a energiei electrice și termice în cogenerare, care va produce energia electrică tranzacționată în baza contractului încheiat pe Piața centralizată destinată atribuirii contractelor de energie electrică pentru perioade lungi de livrare, în calitate de vânzători de energie electrică;
         2. Titularilor de licență din domeniul energiei electrice și clienților finali, în calitate de cumpărători de energie electrică;
      2. Solicitantul care se află într-una din categoriile specificate la art. 5.1.1.1 şi doreşte să se înregistreze la PCTL, transmite la OPCTL cu cel puţin 5 zile lucrătoare înaintea zilei de la care doreşte înregistrarea la piaţa, scrisoarea de intenție cu solicitarea de înregistrare la PCTL întocmită în conformitate cu modelul din Anexa 1, însoțită de documentele necesare înregistrării la PCTL precizate în prezenta Procedură.
      3. Documentele necesare înregistrării la PCTL sunt:
      4. Scrisoarea de intenție a solicitantului ca Participant la PCTL, conform modelului din Anexa 1, semnat în original;
      5. Convenţia de participare la PCTL (două exemplare originale, semnate de reprezentantul legal al operatorului economic);
      6. Certificatul de înregistrare a operatorului economic în Registrul Comerţului (copie);
      7. Decizia ANRE privind acordarea Licenţei, dacă solicitantul îndeplineşte condiţiile pentru a deţine licenţă conform Legii 123/10.07.2012 (copie), în cazul participantului ce se înregistreaza în calitate de cumpărător;
      8. Licenţa acordată de ANRE, dacă solicitantul îndeplineşte condiţiile pentru a deţine licenţă conform Legii 123/10.07.2012 (copie), în cazul participantului ce se înregistreaza în calitate de cumpărător;
      9. Documentele privind amplasamentul instalaţiilor consumatoare de energie electrică (locuri de consum), avizul tehnic de racordare la rețeaua electrică emis de operatorul de rețea la care este conectat locul de consum, precum și condiţiile de racordare la reţeaua electrică, pentru satisfacerea cerinţelor utilizatorului, precizate în aviz, în cazul clienților finali.
      10. Documentele deținute sau după caz, declarația pe proprie răspundere a reprezentantului legal al Clientului final privind consumul mediu anual estimat.
      11. Autorizația de înființare prin care i se acordă permisiunea de a retehnologiza sau a pune în funcțiune capacități de producere a energiei electrice/termice în cogenerare, emisă de ANRE privind exploatarea comercială a capacității de producere a energiei elctrice, inclusiv a energiei produse în cogenerare (copie), în cazul participantului ce se înregistrează în calitate de vânzător;
      12. Documentul centralizator cu datele de înregistrare ale operatorului economic solicitant, care cuprinde:

1. Operatorul economic solicitant: Denumire/Nume, Prenume, adresă completă sediu social, adresă completă corespondenţă, număr de ordine în Registrul Comerţului, Cod Unic de Înregistrare Fiscală, telefon, fax, e-mail, după caz;
2. Reprezentantul/reprezentanții legal/legali, care reprezintă și semnează în numele și pe seama operatorului economic solicitant orice document în relația cu OPCOM SA și datele de contact ale acestora: nume și prenume, telefon, fax, e-mail;
3. Persoanele împuternicite de reprezentantul/reprezentanții legal/legali să reprezinte operatorul economic solicitant și să semneze documente în relația cu OPCOM SA cu indicarea datelor de contact ale acestora: nume și, telefon, fax, e-mail și a domeniului de compentență pentru care aceștia sunt împuterniciți;
4. Persoanele de contact responsabile pentru derularea corespondenţei cu OPCOM SA privind participarea la PCTL și datele de contact ale acestora: nume și prenume, telefon, fax, e-mail;
5. Banca şi codul IBAN al contului bancar utilizat în relația cu OPCOM SA cu privire la participarea pe PCTL;
6. Persoanele de contact responsabile pentru derularea corespondenţei cu OPCOM SA privind facturile și datele de contact ale acestora: nume și prenume, telefon, fax, e-mail.

### Operaţiuni premergătoare înregistrării la PCTL

#### OPCTL înregistrează scrisoarea de intenție a operatorului economic solicitant la PCTL şi, în termen de maxim 5 (cinci) zile lucrătoare, exclusiv ziua înregistrării cererii, analizează documentele depuse, pentru verificarea corectitudinii şi completitudinii acestora.

#### În cazul constatării necorelării unor informaţii din documentele depuse de operatorul economic solicitant, sau în cazul constatării lipsei unor informaţii sau documente, OPCTL solicită în scris, în termenul specificat la punctul 5.1.2.1., corectarea informaţiilor şi transmiterea informaţiilor/documentelor lipsă.

#### Operatorul economic solicitant, retransmite în maxim 5 (cinci zile) lucrătoare, exclusiv ziua înregistrării solicitării OPCTL de la punctul 5.1.2.2., corectarea informaţiilor şi transmiterea informaţiilor/documentelor lipsă.

#### OPCTL analizează în termen de maxim 5 (cinci) zile lucrătoare, exclusiv ziua înregistrării la OPCTL a informaţiilor corectate și/sau documentelor lipsă, corectitudinea şi completitudinea acestora.

#### În cazul constatării în continuare a necorelării unor informaţii din documentele depuse sau lipsa unor informaţii sau documente, OPCTL solicită în scris din nou, în termenul specificat la punctul 5.1.2.4., corectarea informaţiilor şi transmiterea informaţiilor/ documentelor lipsă.

#### În termen de maxim 5 (cinci) zile lucrătoare de la data la care documentaţia este completă şi corectă, OPCTL emite factura aferentă tarifului reglementat practicat de OPCOM SA, componenta de înscriere la Piața centralizată destinată atribuirii contractelor de energie electrică pentru perioade lungi de livrare.

#### Operatorul economic solicitant achită factura aferentă tarifului reglementat practicat de OPCOM SA, componenta de înscriere la Piața centralizată destinată atribuirii contractelor de energie electrică pentru perioade lungi de livrare, stabilit de ANRE.

#### OPCTL verifică achitarea facturii corespunzătoare punctului 5.1.2.7.

#### Achitarea facturii aferentă tarifului reglementat - componenta de înscriere este condiție pentru semnarea de către OPCOM SA a Convenției de participare la piața la PCTL.

#### În cazul în care operatorul economic solicitant nu achită factura în termen de 1 (o) lună de la termenul de scadență a acesteia, procesul de înregistrare se anulează și ulterior, dacă operatorul economic doreşte înregistrarea, aceasta va relua procesul de înregistrare cu transmiterea unei noi cereri de înregistrare şi actualizarea documentelor necesare înregistrării.

#### În termen de maxim 3 (trei) zile lucrătoare de la data achitării facturii menţionate la punctul 5.1.2.6, OPCOM SA semnează Convenţia de participare la PCTL.

#### Data intrării în vigoare a Convenţiei este data la care Convenţia este semnată de către OPCOM SA.

### Înregistrarea la PCTL

#### Înregistrarea ca Participant la PCTL devine efectivă începând cu data intrării în vigoare a Convenţiei de participare la PCTL.

#### Datele de înregistrare ale operatorului economic care a solicitat înregistrarea la PCTL sunt înscrise în Registrul PCTL începând cu data intrării în vigoare a Convenţiei de participare la PCTL.

#### Registrul PCTL conţine pentru fiecare participant cel puţin următoarele informaţii:

* + - * 1. Datele comunicate de operatorul economic prin Documentul centralizator cu datele de înregistrare ale operatorului economic în vederea înregistrării.
        2. Data şi numărul de înregistrare ale convenţiei de participare la PCTL.

### Comunicarea înregistrării la PCTL

* + - 1. La data intrării în vigoare a Convenţiei de participare la PCTL, OPCTL transmite Participantului înscris la PCTL comunicarea privind înregistrarea ca Participant la PCTL, conform modelului din Anexa 2.
      2. La data intrării în vigoare a Convenţiei de participare la PCTL, OPCTL publică pe website un anunţ care cuprinde numele complet al Participantului nou înscris la PCTL.

### Respingerea înregistrării unui Participant la PCTL

Solicitarea unui operator economic de înregistrare la PCTL poate fi respinsă dacă acesta:

* + - 1. Nu prezintă toate documentele necesare înregistrării ca Participant la PCTL, în termen de 30 zile lucrătoare de la data primirii de către OPCOM SA a solicitării de înregistrare la PCTL.
      2. Nu achită factura aferentă tarifului reglementat componenta de înscriere la PCTL, stabilit de ANRE.

### Modificarea datelor de înregistrare ale unui Participant la PCTL

* + - 1. Participantul la PCTL asigură actualizarea documentelor depuse pentru înregistrare la PCTL, în termen de 1 (o) zi lucrătoare de la data apariției modificărilor, ori de câte ori acestea intervin faţă de versiunile documentelor depuse.
      2. În cazul în care datele de înregistrare cuprinse în Convenţie se modifică, se încheie un Act Adiţional la Convenţie, care consemnează modificările survenite.

## Retragerea din proprie iniţiativă sau suspendarea unui Participant de la PCTL

## Retragerea din proprie iniţiativă a unui Participant de la PCTL

* + - 1. Un Participant la PCTL se poate retrage din proprie iniţiativă de la PCTL în baza unei înştiinţări scrise, semnată de reprezentantul autorizat al Participantului la PCTL, transmisă cu cel puţin cinci (5) zile lucrătoare înainte de data de la care doreşte ca retragerea sa să devină efectivă (exclusiv data intrării în efectivitate a retragerii); termenul începe să curgă de la data la care OPCOM SA a luat la cunoștință de această notificare (exclusiv data înregistrării documentului la OPCOM SA).
      2. OPCTL ia act de înştiinţarea Participantului la PCTL şi transmite acestuia o scrisoare în acest sens, conform formularului din Anexa 3.
      3. OPCTL publică pe website informaţia privind retragerea Participantului de la PCTL din proprie iniţiativă.

## Suspendarea/revocarea unui Participant de la tranzacţionare pe PCTL

### OPCOM SA suspendă din proprie iniţiativă un participant la PCTL de la tranzacţionarea pe PCTL dacă într-un an operațional participantul la piață se face vinovat de neîndeplinirea obligaţiilor prevăzute în Convenţia de participare la PCTL şi/sau de abaterea de la regulile stabilite prin procedurile specifice, respectiv în oricare dintre următoarele cazuri:

1. La solicitarea ANRE când Participantul la PCTL are un comportament anticoncurenţial sau a uzat de practici care au condus la manipularea PCTL.
2. Participantul la PCTL nu îşi achită obligaţiile de plată a componentei de administrare sau de tranzacţionare ale tarifului reglementat practicat de OPCOM SA, în termenul prevăzut de reglementările în vigoare.
3. Participantul la PCTL încalcă regulile aplicabile cu privire la derularea procesului de atribuire a contractelor de energie electrică pentru perioade lungi de livrare și refuză corectarea neconformităților notificate de OPCTL și/sau conformarea față de regulile aplicabile încălcate în termenele comunicate de OPCTL.

### Dacă participantul la piață, este suspendat din cauza abaterilor menționate la punctul 5.2.2.1., lit. a), OPCTL va aplica termenele de suspendare stabilite de către ANRE sau după caz, revocă înregistrarea ca participant la PCTL a participantului în cauză conform solicitării ANRE; OPCOM SA va transmite acestuia o comunicare în acest sens, cu 5 (cinci) zile lucrătoare în avans față de sfârșitul perioadei de suspendare și momentul intrării în efectivitate a revocării (Anexa 4).

### În oricare dintre cazurile prevăzute la punctul 5.2.2.1., lit. b) și lit. c), OPCOM SA dispune suspendarea participantului de la PCTL, până la remedierea cauzelor care au condus la suspendare, prin transmiterea către participantul în cauză a unei notificări care cuprinde atât motivele suspendării, cât şi data de la care aceasta produce efecte, dacă până la acea dată participantul nu a făcut dovada înlăturării cauzelor ce pot duce la suspendare, conform Anexei 5.

### Dacă participantul la piață, suspendat din cauza abaterilor menționate la punctul 5.2.2.1., cu excepția abaterii de la 5.2.2.1. lit. a), nu dovedește până la sfârșitul perioadei de suspendare că a înlăturat cauzele care au condus la suspendarea sa, OPCOM SA revocă înregistrarea ca participant la PCTL a participantului în cauză; OPCOM SA va transmite acestuia o comunicare în acest sens, cu 5 (cinci) zile lucrătoare în avans față de sfârșitul perioadei de suspendare și momentul intrării în efectivitate a revocării (Anexa 6).

### Participantul căruia i-a fost comunicată măsura suspendării de la PCTL nu mai are dreptul să transmită noi oferte, toate ofertele acestuia deja publicate și sau acțiunile proprii în cadrul proceselor de dialog competitiv pe PCTL în care acesta este implicat se consideră automat anulate.

### În situaţia în care în interiorul termenului de suspendare de la tranzacţionare, Participantul la PCTL dovedeşte că a înlăturat cauzele care au dus la suspendarea sa, suspendarea se revocă din ziua următoare celei în care documentul/documentele justificative este/sunt înregistrate la OPCOM SA și acesta din urmă transmite participantului PCTL comunicarea privind ridicarea suspendării şi data intrării în efectivitate, conform formularului din Anexa 7.

### Revocarea se aplică imediat ce OPCTL a luat la cunoștință de emiterea noii decizii/ordin ale ANRE și/sau autorităților în drept, privind expirarea/suspendarea/retragerea licenței/deciziei/autorizației de înființare.

## Alte prevederi privind suspendarea, retragerea sau revocarea de la PCTL

## Retragerea, revocarea sau suspendarea unui participant la PCTL nu exonerează părțile de îndeplinirea obligațiilor angajate pe PCTL până la acel moment.

## În situația în care un Participant la PCTL se retrage sau este revocat, pentru a se înregistra ulterior operatorul economic respectiv trebuie să reia procesul de înregistrare și să parcurgă etapele descrise la punctul 5.1.2.

## În cazul prevăzut la punctul 5.2.3.2., solicitantul care are obligații restante față de OPCOM SA, nu poate relua procedura de înregistrare decât ulterior achitării obligațiilor restante.

## Urmare a suspendării/retragerii/revocării unui Participant la PCTL, OPCTL consemnează aceasta în Registrul PCTL şi publică numele Participantului şi data suspendării/ retragerii/ revocării de pe această piaţă, pe website-ul propriu.

# ALTE PREVEDERI

* 1. Documentele pot fi înaintate sau transmise în numele participantului la PCTL numai de către reprezentantul său legal sau împuterniciții acestuia.
  2. Corespondența electronică, prin e-mail, poate fi inițiată numai de către reprezentantul legal, împuterniciții acestuia sau persoanele notificate pentru menținerea legăturii cu PCTL. În acest sens, toate mesajele electronice vor conține datele necesare pentru identificarea reprezentantului operatorului economic și vor fi transmise de la adresele de e-mail notificate prin documentele depuse pentru înregistrarea la PCTL sau actualizările acestora.
  3. Prevederile prezentei proceduri sunt completate de drept şi în mod automat cu prevederile legislației de referinţă precizată la punctul 4, precum şi cu modificările ulterioare ale acestor documente.

# ANEXE

* 1. Anexa 1 - Cerere de înregistrare ca Participant la PCTL.
  2. Anexa 2 - Comunicare privind înregistrarea la PCTL.
  3. Anexa 3 - Comunicare privind retragerea din proprie iniţiativă de la PCTL.
  4. Anexa 4 - Comunicare privind suspendarea de la tranzacţionare pe PCTL (urmare comunicării măsurii de către ANRE).
  5. Anexa 5 - Comunicare privind suspendarea de la tranzacţionare pe PCTL.
  6. Anexa 6 - Comunicare privind revocarea de la PCTL.
  7. Anexa 7 - Comunicare privind ridicarea suspendării de la tranzacţionare pe PCTL.

**Anexa 1**

Nr. înregistrare ieşire de la Participant ....................................................................................

**SCRISOARE DE INTENŢIE**

privind înregistrarea ca Participant la PCTL

Către,

Societatea Operatorul Pieţei de Energie Electrică şi de Gaze Naturale

OPCOM SA

Domnului Director General ....................................................................................................

Date de identificare ale participantului (Compania.......................cu sediul în…….................,

înregistrată la Oficiul Registrului Comerţului al ....................., cu numărul ..........................

reprezentată prin director general .................................................................................

în conformitate cu prevederile Regulamentul privind funcționarea Pieței centralizate destinată atribuirii contractelor de energie electrică pentru perioade lungi de livrare, aprobat prin ordinul președintelui ANRE nr. 129/24.06.2020, solicită înregistrarea ca Participant la Piaţa centralizată destinată atribuirii contractelor de energie electrică pentru perioade lungi de livrare, în calitate de:

🞏 vânzător (operator economic care urmeaza sa construiasca si sa racordeze o capacitate de producere a energiei electrice sau de producere a energiei electrice și termice în cogenerare, care va produce energia electrică );

🞏 cumpărător:

🞏 titular de licență din domeniul energiei electrice sau

🞏 client final.

Nume şi prenume reprezentant legal: .....................................................................................

Semnătură reprezentant legal: ...............................................................................................

\*) Datele completate trebuie să fie conforme cu cele precizate în Documentul centralizator cu datele de înregistrare ale operatorului economic solicitant.

**Anexa 2**

Nr. înregistrare ieşire de la OPCOM SA ...............................................................................

**COMUNICARE**

privind înregistrarea la PCTL

Către: (numele Solicitantului)

Spre știință:

Prin prezenta vă comunicăm că, în conformitate cu prevederile Procedurii privind înregistrarea, retragerea, suspendarea Participanţilor la/de la Piaţa destinată atribuirii contractelor de energie electrică pentru perioade lungi de livrare începând cu data de ....................................., (Denumire/Nume, Prenume solicitant) ..................................................................................., aţi fost înregistrat ca participant la PCTL, în calitate de: 🞏 vânzător 🞏 cumpărător

Totodată vă informăm că, în conformitate cu prevederile cadrului de reglementare aplicabil, dreptul de tranzacționare pe această piață va intra în efectivitate numai după achitarea facturii aferente componentei de administrare a tarifului reglementat practicat de OPCOM SA.

Cu respect,

................................,

**Director General**

**Anexa 3**

Nr. înregistrare ieşire de la OPCOM SA ...............................................................................

**COMUNICARE**

privind retragerea din proprie iniţiativă de la PCTL

Către: (numele Participantului)

Prin prezenta vă comunicăm că începând cu data de........................................... (zi de ofertare/tranzacționare, după caz) se va proceda la retragerea …........................(denumire participant) ca Participant la PCTL, urmare a solicitării dumneavoastră de retragere nr. ..........., înregistrată la OPCOM SA cu nr. ..............

Menţionăm că retragerea …........................ (denumire participant) nu vă exonerează de la îndeplinirea obligațiilor asumate pe .................. (denumire piaţă) până la data intrării în efectivitate a retragerii de la această piață.

Cu respect,

................................,

**Director General**

**Anexa 4**

Nr. înregistrare ieşire de la OPCOM SA ................................................................

**COMUNICARE**

privind suspendarea de la tranzacţionare pe PCTL

(*urmare a comunicării măsurii de către ANRE*)

Către: (numele Participantului)

Prin prezenta vă comunicăm că începând cu data de .................................. (zi de ofertare/ tranzacționare, după caz) s-a procedat la suspendarea ................................. (denumire participant) de la tranzacţionarea pe PCTL, ca urmare a situațiilor create și față de care OPCOM SA a fost notificat de către Autoritatea Națională de Reglementare în domeniul Energiei prin scrisoarea ANRE nr. .......................................................

Totodată vă informăm că, în conformitate cu precizările ANRE, dreptul de tranzacționare pe această piață va intra în efectivitate numai (*în următoarele condiții......*) / (*după o perioadă de ....*).

Cu respect,

................................,

**Director General**

**Anexa 5**

Nr. înregistrare ieşire de la OPCOM SA ................................................................

**COMUNICARE**

privind suspendarea de la tranzacţionare pe PCTL

Către: (numele Participantului)

Prin prezenta vă comunicăm că începând cu data de .................................. (zi de ofertare/ tranzacționare, după caz) s-a procedat la suspendarea ................................. (denumire participant) de la tranzacţionarea pe PCTL, ca urmare a ....................................................... ..........................................................................................................................................

Totodată vă informăm că, în conformitate cu prevederile cadrului de reglementare aplicabil, dreptul de tranzacționare pe această piață va intra în efectivitate numai după înlăturarea cauzei care a condus la suspendare.

În cazul în care, până la data de ........................(se va completa perioada pe parcursul căreia participantul este suspendat) nu se dovedește că a fost înlăturată cauza care a condus la suspendare, OPCOM SA va aplica măsura revocării ..................... (denumire participant) ca participant la PCTL.

Cu respect,

................................,

**Director General**

**Anexa 6**

Nr. înregistrare ieşire de la OPCOM SA .............................................................................

**COMUNICARE**

privind revocarea ca Participant la PCTL

Către: (numele Participantului)

Prin prezenta vă comunicăm că începând cu data de …………………………………..(zi de ofertare/ tranzacționare, după caz), se va proceda la revocarea …........................(denumire participant) ca Participant la PCTL deoarece nu a fost înlăturată cauza care a condus la suspendare.

Totodată vă informăm că, dacă până la sfârșitul perioadei de suspendare veţi face dovada încetării cauzei, revocarea nu se aplică, iar suspendarea încetează.

Cu respect,

................................,

**Director General**

**Anexa 7**

Nr. înregistrare ieşire de la OPCOM SA .............................................................................

**COMUNICARE**

privind ridicarea suspendării de la tranzacţionare pe PCTL

Către: (numele Participantului)

Prin prezenta vă comunicăm că începând cu data de …………………………………..(zi de ofertare/ tranzacționare, după caz), s-a procedat la ridicarea suspendării .........................(denumire participant) de la tranzacţionarea pe PCTL, ca urmare a înlăturării cauzei care a condus la aplicarea măsurii de suspendare.

Cu respect,

................................,

**Director General**